Edda eyo, waaliwo Wamusege eyali anoonyanga ebyokulya ng’atambulatambula. Ebyembi, yasanga obuzibu obw’amaanyi ng’aluubirira okutuuka awaali Wandiga gwe yali ayagala okulya. Yakaluubirirwa olw’obukuumi obw’amaanyi obwaliwo. Omulunzi yabeerangawo awo nga taseguka ate nga n’embwa ze tezimuva ku lusegere. Wabula, lwali lumu n’asanga eddiba ly’endiga eryali lisuuliddwa emabbali, olwo n’alyambalira era n’atambulira wamu n’endiga. Mu kwebuzaabuza Akaliga akaali kazaalibwa Wandiga oli eyavaako eddiba Wamusege lye yali ayambadde, kaatandika okugoberera Wamusege. Akaliga bwe kaalaba nga Wamusege akakulembeddemu, kaalowooza nti nnyina waako y’akomyewo. Tekaalwa nga kamugoberera. Wamusege bwe yalaba nga yeesudde ku mulunzi akabanga, n’avumbagira akaliga ako n’akalya. Yamala ebbanga nga yeebuzaabuza bw’atyo nga bwe yeeriira ku buliga obwo kubanga bwamuwoomeranga nnyo.